ပꩧမပတိၿ်ၿတႃဝိမႃၼဝတ်ထု၊ ၼၢင်းၽီ ႁေႃမွၵ်ႇ



11-ပꩧမပတိၿ်ၿတႃဝိမႃၼဝတ်ထု၊ ၼၢင်းၽီ ႁေႃမွၵ်ႇ
 93။ ၼၢင်းၽီ (ၼင်ႇႁိုဝ်မႂ်းၼၢင်း တေမူၼ်ႈသိူဝ်းၸႂ်ၼၼ်ႉ) ၵွၼ်ႇ၊ ၼူၵ်ႉယုင်း၊ ၼူၵ်ႉႁၢင်းသႃႇ ၼူၵ်ႉတွင်ႉလေႃးသဵင်ဝၢၼ် ၸိူဝ်းဢၼ်မီးၽုင်းတၼ်းၶူဝ်းၽီၶဝ်ၼၼ်ႉ မိၼ်ၵႂႃႇမိၼ်ၶိုၼ်း ၼိူဝ်ၵၢင်ႁၢဝ် ယူႇယဝ်ႉ။ ႁေႃဝိမၢၼ်ႇ ဢၼ်ဢဝ်မွၵ်ႇႁၢင်ႈလီ သီၵူႈပိူင်ပိူင် ႁၢင်ႈၶိူင်ႈဝႆႉလီမူၼ်ႈသိူဝ်းၼၼ်ႉ တင်းၶုၼ် ၽီၼၢင်းၽီၶဝ်သေ ၶႅမ်ႉလႅပ်ႈၵိုင်ႇငၢမ်ႇၵၼ်တႄႉယဝ်ႉ။
 94။ ၼၢင်းၽီ ဢူၽုင်းယႂ်ႇ... မႂ်းၼၢင်းၼႆႉ ဢဝ်ၽုင်းတၼ်းၶူဝ်း ၵူႈပိူင်ပိူင် ၽၢၼ်ႇပဵၼ်သေ ယူႇသဝ်းၼႂ်းႁေႃဝိမၢၼ်ႇၼႆႉယဝ်ႉ။ ၼၢင်းၽီဢွၼ်ႇၸိူဝ်းၼႆႉၵေႃႈ ဢွၼ်ၵၼ်ယူႇသဝ်း ဢုမ်ႇလွမ်ႉမႂ်းၵူႈ ပႃႈၵူႈၽၢႆႇသေ ၵႃႈၵေႃႈဢွၼ်ၵၼ်ၵႃႈ ႁဵတ်းၵႂၢမ်းၵေႃႈ ဢွၼ်ၵၼ်ႁဵတ်းသေ ပၼ်ပဵၼ်တၢင်းသိူဝ်းၸႂ် ယူႇယဝ်ႉ။
 95။ ၼၢင်းၽီ မႂ်းၼၢင်းၼႆႉ မီးဢူၽုင်းၽီ တဵမ်ထူၼ်ႈလီငၢမ်းတႄႉယဝ်ႉ။ မိူဝ်ႈပဵၼ်ၵူၼ်းၼၼ်ႉ မႂ်းၼၢင်းလႆႈႁဵတ်း ၵုသူဝ်ႇသင်မႃးၼေႃး။ ၵွပ်ႈပိူဝ်ႈ ၵုသူဝ်ႇဢၼ်လႂ်သေ မီးဢူၽုင်းႁိူဝ်ႈႁိူင်းၼင်ႇၼႆၼေႃး။ ၵွပ်ႈပိူဝ်ႈ ၵုသူဝ်ႇသင်သေ ငဝ်းတူဝ်မႂ်းၼၢင်း ႁိူဝ်ႈႁႅင်းလႅင်းၸွတ်ႇၵႂႃႇ ၵူႈပႃႈၵူႈၽၢႆႇၼေႃး။
 96။ ၵွပ်ႈပိူဝ်ႈ ၸဝ်ႈမွၵ်ႉၵလၢၼ်ႇထၢမ်လွင်ႈတၢင်းမၼ်းလႄႈ ၼၢင်းၽီၵေႃႈ ႁူမ်ႁူမ်ၸူမ်းၸူမ်း  ၸင်ႇၶိုၼ်းတွပ်ႇလၢတ်ႈၼႄ လွင်ႈတၢင်းမၼ်းၵႂႃႇ ၸွမ်းၼင်ႇၶေႃႈထၢမ်ၼၼ်ႉယဝ်ႉ။
 97။ မိူဝ်ႈပဵၼ်ၵူၼ်းၼၼ်ႉ ၼႃႈၵၢၼ် ဢၼ်လူဝ်ႇလႆႈလုမ်းလႃးၼိူဝ် ၸဝ်ႈၽူဝ်ၼၼ်ႉ ၶႃႈၼၢင်း ၶိုင်ပွင်ႁႂ်ႈတဵမ်ထူၼ်ႈမႃးယဝ်ႉ။ ဢမ်ႇမီးၸႂ် လေႃလႄလူၺ်ႈ ၵူၼ်းၸၢႆးတၢင်ႇၵေႃႉ။ (ပႂ်ႉပႃးလုမ်းလႃးၸဝ်ႈၽူဝ်) မိူၼ်ၼင်ႇ မႄႈပႂ်ႉပႃးလုမ်းလႃး လုၵ်ႈၸၢႆးမၼ်းတႃႇသေႇၼၼ်ႉယဝ်ႉ။ ပိၵ်ႉသမ်ႉ ၶႃႈၼၢင်းဢွၵ်ႇၸႂ်တေႃး သသေတ ဢမ်ႇလၢတ်ႈၵႂၢမ်းႁုၵ်းႁၢႆႉ။
 98။ ပွႆႇၽႃႈပႅတ်ႈ လွင်ႈလၢတ်ႈပႅတ်ႉလႅၼ်သေ ၸုၵ်းယၼ်မၼ်ႈ လွင်ႈလၢတ်ႈၵႂၢမ်းမၢၼ်ႇမႅၼ်ႈ ၸိုဝ်ႈၸႂ်ႈၼၼ်ႉယဝ်ႉ။ မူၼ်ႈသိူဝ်းလူၺ်ႈ လွင်ႈလူႇတၢၼ်းယဝ်ႉ။ ၵႆႉမေႃ ႁွပ်ႇႁွင်ႈယုၵ်ႉယွင်ႈၸွႆႈထႅမ် ပိူၼ်ႈယဝ်ႉ။ မီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်သေ ယၢမ်ႈလူႇတၢၼ်း ၶဝ်ႈသွမ်း၊ ၼမ်ႉၵတ်း ၼမ်ႉဝၢၼ် တင်းၼမ်ယဝ်ႉ။
 99။ ယွၼ်ႉပိူဝ်ႈ ၵုသူဝ်ႇၼႃးမုၼ်ဢၼ်ၼၼ်ႉသေ ၶႃႈၼၢင်းၸင်ႇမႃးမီး ငဝ်းတူဝ်ႁိူဝ်ႈလႅင်းပိူင်း ၼင်ႇၼႆယဝ်ႉ။ ၵွပ်ႈပိူဝ်ႈ ၵုသူဝ်ႇဢၼ်ၼၼ်ႉလႄႈ တမ်ႈတီႈၼႆႈ ၶႃႈၼၢင်းၸင်ႇလႆႈပူၺ်ႈလီ(ၸီးၸိမ်ႇ)  တင်းသဵင်ႈ ဢၼ်ပဵင်းဢူၵ်းပဵင်းၸႂ်ၼၼ်ႉယဝ်ႉ။
 100။ ၸဝ်ႈရႁၢၼ်း ၽူႈမီးၽုင်းယႂ်ႇတီႈၶႃႈ... ၶႃႈၼၢင်းတွပ်ႇလၢတ်ႈပၼ်ၸဝ်ႈႁဝ်း ၼင်ႇၼႆဢေႃႈ။ မိူဝ်ႈပဵၼ်ၵူၼ်းၼၼ်ႉ ၵွပ်ႈပိူဝ်ႈ လႆႈႁဵတ်းၵၢၼ်တၢင်းလီ (တႃႇၼ သီႇလ...) ၸိူဝ်းၼၼ်ႉဢေႃႈ။ ၵွပ်ႈၵုသူဝ်ႇၼၼ်ႉသေ ႁိူဝ်ႈႁိူင်းပိူင်းသႂ်ၵႂႃႇ ၵူႈပႃႈၵူႈၽၢႆႇၶႃႈဢေႃႈ... (လၢတ်ႈၵႂႃႇၼင်ႇၼႆယဝ်ႉ)။
ပꩧမပတိၿ်ၿတႃဝိမႃၼဝတ်ထု ႁူဝ်သိပ်းဢဵတ်း သုတ်းယဝ်ႉ။

ၽိုၼ်ဢိင်

!Main category
ပိူင်ထၢၼ်ႈ:ဝိမႃႇၼဝတ်ႉထု